Komitee kap MRK oor Eben Etzebeth-saakEben Etzebeth. Foto: Twitter Die portefeuljekomitee oor sport, kuns en kultuur het gesê hy neem kennis van die onderonsie waarby die Springbok-rugbyspeler Eben Etzebeth betrek word. Beauty Dlulane, voorsitter van die komitee, het gesê die saak is sensitief en moet met sorg hanteer word. “Die saak kon baie anders hanteer word en SA Rugby en die Menseregtekommissie (MRK) moet die manier hoe hulle hierdie tipe sake hanteer, verbeter. Die benadering om hierdie sake te hanteer moet korrektief van aard wees, en nie ŉ vernedering in die media van mnr. Etzebeth nie en nie die aandag aftrek van Suid-Afrika se deelname aan die Wêreldbeker nie.” Etzebeth word daarvan beskuldig dat hy ŉ hawelose man in Langebaan aan die Weskus mishandel het. Hy ontken skuld. “Indien daar gronde is vir vervolging, moet bekwame instansies dit hanteer en eers ná ŉ deeglike proses om te bepaal wat presies gebeur het,” het Dlulane bygevoeg. “Voortgesette kommentaar in die media, veral gegewe die erns van dit waarvoor mnr. Etzebeth beskuldig word, sal nie enigiets oplos nie. Almal het ŉ opinie oor die saak maar die tyd is reg dat die regte instansies die feite bepaal en daarvolgens optree.” Sy het gesê die komitee is besorg oor die tyd wat reeds verloop het sedert die beweerde voorval. Die komitee wens die Springbokke alles van die beste toe vir hul wedstryd Vrydag teen Italië.